Касьцёл Сьвятога Язэпа (Рубяжэвічы)

Касьцёл Сьвятога Язэпа — помнік архітэктуры пачатку XX стагодзьдзя ў Рубяжэвічах. Знаходзіцца на паўночна-ўсходняй ускраіне колішняга мястэчка, на гістарычнай Ракаўскай вуліцы. Дзее. Твор архітэктуры нэаготыкі. Аб’ект Дзяржаўнага сьпісу гістарычна-культурных каштоўнасьцяў Беларусі. Утварае адзіны ансамбль з агароджай і брамай. Гісторыя У 1905 годзе жыхары Рубяжэвічаў атрымалі дазвол на пабудову новага касьцёла. Дзеля гэтага мяшчанін Антоні Тур пісаў і тройчы ўласнаруч насіў заявы цару ў Пецярбург з просьбай дазволіць збудаваць касьцёл. Сяляне Рубяжэвіцкай воласьці ахвяравалі пляц плошчай 6 дзесяцін. Значныя сродкі на будаваньне ахвяравалі зямяне Ленскія, уладальнікі маёнтку Сулы, іншыя мясцовыя землеўладальнікі і парафіяне. Духоўная кансысторыя выдаткавала 1000 рублёў. 4 студзеня 1907 году праект касьцёла ўзгадніў Будаўнічы аддзел Менскай губэрнскай управы. Будаваньне касьцёла вялося ў 1907—1911 гадох. 30 кастрычніка 1911 году новазбудаваную сьвятыню ўрачыста кансэкравалі. Пазьней працягвалася будаваньне трох прастолаў, спавядальні. Узьвядзеньне мураванай агароджы завяршылася ў 1924 годзе. Архітэктура Помнік архітэктуры нэаготыкі. Будаўнічы матэрыял — камень. Гэта 3-нэфавая 2-вежавая базыліка з 8-граннай апсыдай, да якой сымэтрычна далучаюцца закрысьціi. З бакоў галоўнага фасада ўзвышаюцца магутныя 3-ярусныя чацьверыковыя вежы, умацаваныя з кутоў ступеньчатымі контрфорсамі і завершаныя востраканечнымі шатрамі. Тарэц нэфу паміж вежамі завяршаецца 2-схільным зубчастым шчытом з круглым вітражным акном-ружай у цэнтры і бэтонным лацінскім крыжам. Уваход мае выгляд высокага гатычнага партала з аналягічнымі аконнымі праёмамі. Бакавыя фасады рытмічна падзяляюцца высокімі сьпічастымі аконнымі праёмамі. Унутраная прастора падзяляецца 8-граннымі слупамі на тры нэфы, перакрытыя сьпічастымі скляпеньнямі з нэрвюрамі. Інтэр'ер аздабляецца драўляным алтаром у выглядзе сьпічастай аркі з вімпэргам, а таксама выкананымі ў нэагатычным стылі спавядальнямі і амбонам. На сьценах разьмяшчаюцца 12 рэльефных пано на тэму Крыжовага шляху Хрыста, на ўзьнятым на 2 слупы бальконе хораў — нэагатычны арган. Побач з касьцёлам стаіць бела-чырвона помнік жаўнерам Польскай Рэспублікі. Галерэя Гістарычныя здымкі Сучасныя здымкі Заўвагі Крыніцы Літаратура Кулагін А. Каталіцкія храмы Беларусі: Энцыкл. даведнік / А. Кулагін; фатограф А. Дыбоўскі. — 2-е выд. — Менск: БелЭн, 2008. — 488 с.: іл. ISBN 978-985-11-0395-5. Вонкавыя спасылкі Касьцёл Сьвятога Язэпа ў Рубяжэвічах, Radzima.org